പുന്നപ്രയിലെ റോഡുകള് പൊളിച്ചിട്ടിട്ട് മാസങ്ങള് അമ്ബലപ്പുഴ: പുന്നപ്ര തെക്ക് ഗ്രാമപഞ്ചായത്ത് ആറാം വാര്ഡിലെ വിവിധ റോഡുകള് പൊളിച്ചിട്ടിട്ട് മാസങ്ങള് പിന്നിട്ടിട്ടും കരാറുകാരന് തിരിഞ്ഞുനോക്കുന്നില്ല.സി.പി.എം നേതാക്കളുടെയും പഞ്ചായത്ത് അംഗങ്ങളുടെയും വീടുകളിലേക്കുള്ള റോഡ് പൊളിച്ചതിന്റെ പിറ്റേന്ന് പുനര്നിര്മാണം നടത്തിയത് പ്രതിഷേധത്തിനു വഴിയൊരുക്കി.പുന്നപ്ര പോലീസ് സ്റ്റേഷന് കിഴക്ക് മുല്ലയില് കള്ളാട്, കള്ളാട് കളരിക്കല്, പോലീസ് സ്റ്റേഷന് പത്താം പീയൂസ്, ഒറവാറശേരി ചെട്ടിശേരി തുടങ്ങിയ റോഡുകളാണ് മാസങ്ങളായി പൊളിച്ചിട്ടിരിക്കുന്നത്. എന്നാല് ഇതേ വാര്ഡിലെ കല്പ്പേനി പുതവല് റോഡ് പൊളിച്ചതിന് പിന്നാലെ പുനര്നിര്മാണവും ആരംഭിച്ചു. സി.പി.എം ഏരിയക്കമ്മിറ്റി അംഗം, എല്.സി സെക്രട്ടറി, ബ്ലോക്ക് പഞ്ചായത്ത് അംഗം, ഗ്രാമപഞ്ചായത്ത് അംഗം എന്നിവരുടെ വീടുകളിലേക്കുള്ള റോഡായതിനാലാണ് പൊളിച്ചതിന് തൊട്ടുപിന്നാലെ നിര്മാണം ആരംഭിച്ചതെന്ന ആക്ഷേപമാണ് നാട്ടുകാര്ക്കിടയില് ഉയര്ന്നിരിക്കുന്നത്.മുല്ലയില് കള്ളാട് റോഡ് പുനര്നിര്മിച്ച് ഒരു വര്ഷം പൂര്ത്തിയാകുന്നതിനു മുമ്ബാണ് വീണ്ടും പൊളിക്കുന്നത്. ഈ പ്രദേശത്തെ വീടുകളില് നാലോളം കിടപ്പുരോഗികളാണുള്ളത്. റോഡ് പൊളിച്ചിട്ടതോടെ ഇവരെ ആശുപത്രിയില് എത്തിക്കുന്നതിനായി വാഹനങ്ങള് വിളിച്ചാല് പലരും വരാറില്ല. ഈ സാഹചര്യത്തിലാണ് നേതാക്കളുടെയും പഞ്ചായത്ത് അംഗങ്ങളുടെയും വീടുകളിലേക്കുള്ള റോഡ് പൊളിച്ചതിന് പിന്നാലെ നിര്മാണം നടത്തിയത്. ഇത് നാട്ടുകാര്ക്കിടയില് പ്രതിഷേധത്തിന് വഴിയൊരുക്കിയിട്ടുണ്ട്.കുടിവെള്ള പൈപ്പ് ലൈന് ഇടുന്നതിലുള്ള കാലതാമസമായിരുന്നു കരാറുകാരന് പറഞ്ഞിരുന്നത്. പൈപ്പ് ലൈനുകള് സ്ഥാപിച്ചശേഷം റോഡ് നിര്മാണം നടത്തിയാല് മതിയെന്ന് പഞ്ചായത്ത് അംഗം ഉള്പ്പെടെയുള്ളവര് നിര്ദ്ദേശിച്ചിരുന്നതായി കരാറുകാരന് പറയുന്നു. ഇതാണ് റോഡ് നിര്മ്മാണം വൈകാന് കാരണം.ആറാം വാര്ഡിലെ പൊളിച്ചിട്ട റോഡുകള് അടിയന്തിരമായി നിര്മ്മിക്കണമെന്ന് ആവശ്യപ്പെട്ട് നാട്ടുകാര് പ്രതിഷേധ പരിപാടികള് സംഘടിപ്പിക്കാനുള്ള നീക്കത്തിലാണ്.